Zgjedhjet në Venezuelë 
Votuesit venezuelianë do të zgjedhin mes zgjatjes së mandatit të zotit Chavez dhe sfiduesit të tij Henrique Capriles
Të dielën, venezuelianët do të shkojnë në votime për të zgjedhur mes zgjatjes së mandatit 14-vjeçar të presidentit Hugo Chavez edhe me gjashtë vite të tjera, ose zgjedhjen e sfiduesit të tij të ri, Henrique Capriles. Ndërkohë që beteja e vazhdueshme e udhëheqësit venezuelian me kancerin është një çështje shumë e përfolur në garën presidenciale, për shumë votues këto zgjedhje do të jenë një referendum mbi rezultatet e politikave socialiste të zotit Chavez. Me afrimin e zgjedhjeve, Presidenti Chavez ka shtuar numrin e projekteve qeveritare të ndërtimit në Karakas që ofrojnë vende pune dhe strehim falas për të varfërit. Duke përdorur burimet e mëdha të naftës për financimin e programeve sociale me vlerë miliarda dollarë dhe subvencioneve, presidenti i Venezuelës në të kaluarën ka qenë në gjendje të ruajë mbështetjen e shumicës së votuesve. Në Venezuelë benzina kushton më pak se uji. Dhe mbështetësit presidentit Chavez, si Ramon Gonzalesi, nuk shqetësohen nga pritja në radhë të gjata për të blerë ushqimet e racionuara që subvencionohen nga shteti. Por kritikët e zotit Chavez thonë se shtetëzimi i kompanive private, caktimi i çmimeve dhe kontrolli i vlerës së monedhës kanë minuar zhvillimin ekonomik. Kritikët e tij gjithashtu e fajësojnë atë për nivelin e lartë të krimeve të dhunshme. Në këto zgjedhje, opozita e Venezuelës është bashkuar rreth Henrique Capriles, një ish guvernator i cili thotë se ai dëshiron të ruajë programet e njohura sociale, por dëshiron ta bëjë vendin më të hapur për bizneset. Mbështetësi i tij, Luis Maceto thotë se Venezuela ka nevojë për udhëheqje të re. Anketuesi i pavarur Luis Vicente Leon thotë se zoti Chavez është në epërsi, por gara presidenciale është e ngushtë. Ai thotë se edhe mbështetësit e zotit Chavez janë gjithnjë e më kritikë ndaj favorizimit të miqve të qeverisë dhe paaftësisë. Të dielën, votuesit në Venezuelë do të vendosin për vazhdimin e formës së socializmit të zotit Chavez, ose për ndryshimin e saj.